Værktøj udviklet af SDU RIO – Øvelse til studerende om kompetencer

Dette værktøj er udviklet af SDU RIO, og har fokus på at hjælpe studerende med at afklare kompetencer individuelt og gennem gruppearbejde. Øvelsen tager udgangspunkt i studerendes beskrivelser af succesoplevelser, som derefter oversættes til kompetencer i fællesskab.

Som underviser kan du vælge at bruge værktøjet i forbindelse med kompetenceafklaring i dit fag, eller hvis du oplever at dine studerende ikke føler sig klar til at begynde at anvende deres faglighed i en sammenhæng. Du kan også bruge det til at lave små refleksionsøvelser i mindre grupper på dit hold i relation til gruppesamarbejde eller gensidig sparring på muligheder for samarbejde med eksterne aktører.

Værktøjet er gengivet nedenfor

Post-it øvelse - kompetenceafklaring

# Del 1: Individuel (5 min.):

Tænk på en succeshistorie/ en situation, hvor du klarede dig godt, bidrog med noget eller løste et problem. Det kan være en personlig, studierelateret eller arbejdsrelateret.

Beskriv det for dig selv.

Non-stop skrivning:

Bare skriv - ingen korrektur.

Lad være med at læse og evaluere det du skriver!

# Del 2: Grupper á fire (3 min pr. pers.):

I grupper á fire fortæller en person, med udgangspunkt i det man har skrevet ned, sin historie til gruppen.

Resten af gruppen lytter og skriver kompetencer på "post-it", som man fysisk sætter på fortælleren.

Kun én kompetence pr. post-it. Skriv så mange kompetencer som muligt.

Fortæl gerne historien i et roligt tempo og med så mange detaljer som muligt. Så det er muligt at få beskrevet så mange detaljer som muligt.

Kompetencerne kan både være personlige, akademiske og/eller faglige. Alle kompetencer kan nævnes

Når de tre minutter er gået, så byttes roller og den næste fortæller sin historie og de resterende tre lytter og skriver kompetencer.

# Del 3: Gruppe á fire

Alle kigger de kompetencer som de andre i gruppen har noteret om en selv igennem, og vælger 2-3 ud, som de gerne vil have uddybet fra gruppen.

Gruppen uddyber hvordan de oplevede at de udvalgte kompetencer kom til udtryk i historien.

Alle i gruppen fortæller om der var noget som overraskede en ved øvelsen.